《寄陈适用》
宋代·黄庭坚

日月如惊鸿，归燕不及社。
清明气妍暖，亹亹向朱夏。
轻衣颇宜人，裘褐就椸架。
已非红紫时，春事归桑柘。
空余车马迹，颠倒桃李下。
新晴百鸟语，各自有匹亚。
林中仆姑归，苦遭拙妇骂。
气候使之然，光阴促晨夜。
解甲号清风，即有幽虫化。
朱墨本非工，王事少闲暇。
幸蒙余波及，治郡得黄霸。
邑邻陈太丘，威德可资借。
决事不迟疑，敏手擘太华。
颇复集红衣，呼僚饮休暇。
歌梁韵金石，舞地委兰麝。
寄我五字诗，句法窥鲍谢。
亦叹簿领劳，行欲问田舍。
相期黄公垆，不异秦人炙。
我初无廊庙，身愿执耕稼。
今将荷锄归，区芋畦甘蔗。
观君气如虹，千辈可陵跨。
自当出怀璧，往取连城价。
赐地买歌僮，珠翠罗广厦。
富贵不相忘，寄声相慰藉。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。